Veganis beboet wat versuim om muisplaag te hanteerArgieffoto (Foto: Alexa/Pixabay) ŉ Veganis wat versuim het om ŉ muisplaag by haar huis te hanteer weens etiese beginsels, is deur ŉ hof beboet. Margaret Manzoni (73) van Essex in Engeland “het die muise as haar troeteldiere beskou” en gesê “hulle sou nie na die bure toe gaan nie, want sy sorg vir hulle”, het die Tendring-stadsraad in ŉ verklaring gesê. Die raad het die pensioenaris vir ŉ tweede keer vervolg ná sy nie voldoen het aan ŉ bevel wat in April vanjaar uitgereik is nie. Manzoni het tydens die verhoor by die hof in Colchester gehoor dat alhoewel die raad “haar geloof as ŉ etiese veganis respekteer, beskou ander mense muise as “ongediertes wat uitgeroei moet word”. Die hof het bepaal “die impak van die plaag op bure beteken dat ŉ versuim om op te tree onbehoorlik is”. Die hof het gehoor hoe die raad se omgewingsgesondheidspan deur die bure ontbied is oor ŉ muisplaag wat skade aan eiendom aanrig weens toestande by Manzoni se huis. Personeel het verskeie besoeke afgelê en hulp aangebied voor kennisgewings uitgereik is en Manzoni beveel is om op te hou om voëls te voer, om die begroeide tuin skoon te maak en plaagbeheer te ontbied. Manzoni het egter voortgegaan om kos en skuiling vir die muise aan te bied. Van die bure het selfs verhuis. Manzoni het tydens die verhoor erken dat sy versuim het om te reageer op ŉ kennisgewing kragtens die Wet op Omgewingsbeskerming en ŉ kennisgewing kragtens die Wet op die Voorkoming van Skade deur Plae. Sy is ŉ boete van £1 500 (ongeveer R31 000) opgelê met ŉ kostebevel aan die raad van £2 395 (sowat R50 000) en ŉ slagoffer-toeslag van £150 (net meer as R3 000).